หุ้นไทยสัปดาห์หน้าจับตาหนี้ยุโรป-น้ำท่วม
แนวโน้มหุ้นไทยสัปดาห์หน้า ดัชนีอาจยังคงผันผวนต่อเนื่อง โดยมีโอกาสฟื้นตัวขึ้นหากการแก้ปัญหาหนี้ยุโรป จับตาน้ำท่วม
15 ต.ค. 2554

แนวโน้มหุ้นไทยสัปดาห์หน้า ดัชนีอาจยังคงผันผวนต่อเนื่อง โดยมีโอกาสฟื้นตัวขึ้นหากการแก้ปัญหาหนี้ยุโรป จับตาน้ำท่วม
บริษัทหลักทรัพย์กสิกรไทยและศูนย์วิจัยกสิกรไทย สรุปภาวะตลาดทุนรอบสัปดาห์ที่ผ่านมา (10-14ต.ค.) ดัชนี SET ปรับเพิ่มขึ้น จากพัฒนาการของการแก้ปัญหาหนี้ในยุโรป และการปรับลดภาษีนิติบุคคลของรัฐบาล          โดยดัชนีปิดที่ระดับ 955.81 จุด เพิ่มขึ้น 5.13% จากสัปดาห์ก่อน ด้านมูลค่าการซื้อขายเฉลี่ยต่อวันลดลง 13.59% จากสัปดาห์ก่อน มาอยู่ที่ 25,723.36 ล้านบาท โดยนักลงทุนต่างชาติ นักลงทุนสถาบัน และบัญชีบริษัทหลักทรัพย์ซื้อสุทธิ ขณะที่ นักลงทุนรายย่อยขายสุทธิ ส่วนตลาดหลักทรัพย์ MAI ปิดที่ 247.36 จุด เพิ่มขึ้น 6.65% จากสัปดาห์ก่อน          ดัชนีหุ้นไทยปรับตัวเพิ่มขึ้นต้นถึงกลางสัปดาห์ โดยได้รับแรงหนุนจากพัฒนาการในการแก้ไขปัญหาหนี้ยุโรป ทั้งการพิจารณาแผนปกป้องภาคธนาคาร และการรับรองการขยายบทบาทกองทุนรักษาเสถียรภาพการเงินยุโรป (EFSF) รวมถึงแรงหนุนจากการที่คณะรัฐมนตรีอนุมัติการปรับลดภาษีนิติบุคคลในปี 2555-2556 แต่ดัชนีปรับตัวลดลงในวันพฤหัสบดี จากความกังวลว่าปัญหาน้ำท่วมอาจส่งผลต่อเศรษฐกิจ อย่างไรก็ดี ตลาดหุ้นฟื้นตัวอีกครั้งในวันศุกร์ จากแรงซื้อเก็งกำไรของนักลงทุน          สำหรับแนวโน้มสัปดาห์ระหว่างวันที่ 17-21 ต.ค. 2554 บริษัทหลักทรัพย์กสิกรไทย จำกัด และบริษัท ศูนย์วิจัยกสิกรไทย จำกัด มองว่า ดัชนีอาจยังคงผันผวนต่อเนื่อง โดยมีโอกาสฟื้นตัวขึ้นหากการแก้ปัญหาหนี้ยุโรปมีความคืบหน้า อย่างไรก็ดี ต้องติดตามสถานการณ์น้ำท่วมในประเทศอย่างใกล้ชิด นอกจากนี้ ปัจจัยที่ต้องจับตา ได้แก่ การประกาศตัวเลขจีดีพีไตรมาส 3/54 ของจีน การประชุมของรมว.คลังยุโรป (23 ต.ค.) การอนุมัติเงินกู้งวดใหม่ให้แก่กรีซ และการเตรียมแผนการเพิ่มทุนธนาคารในยุโรป การประชุมนโยบายอัตราดอกเบี้ยของทางการไทย (19 ต.ค.) รวมถึงการรายงานข้อมูลเศรษฐกิจสหรัฐฯ ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 928 และ 920 จุด ขณะที่แนวต้านคาดว่าจะอยู่ที่ 960 และ 972 จุด ตามลำดับ